Pandemi Covid-19 di Thailand

Pandemi koronavirus 2019 di Thailand partamo bana tajadi sajak 13 Januari 2020 dan manjadikannyo nagara partamo di lua Cino nan malaporkan kasus takonfirmasi positif COVID-19. Pado mulo-mulo wabah di Thailand, kasus labiah banyak dek palancong nan barulang dari Cino. Kudian baru pado 31 Januari unutak partamo kali dilaporkan papindahan virus sacaro lokal antaro panduduak. Kasus maningkek tajam pado 6 Maret katiko balansuang patandingan Muay Thai di Stadion Tinju Lumpinee. Baru pado 26 Maret, Perdana Menteri Prayut Chan-o-cha mandeklarasikan darurat nasional, walau jam malam alun dibalakukan.

 Garih wakatu 

 Januari 
Kasus partamo positif koronavirus 2019 dilaporkan dek Menteri Kasehatan Masyarakaik pado 13 Januari. Pasien adolah padusi 61 taun nan marupokan panduduak Wuhan. Inyo indak mangunjuangi Pasa Binatang Huanan, tapi tacataik bakunjuang ka pasa lainnyo. Wakatu itu inyo mangaluah soal tabuang angok nan sakik, damam, manggigia, jo sakik kapalo pado 5 Januari. Pado 8 Januari pai ka Thailand untuak mangunjuangi dunsanaknyo, tapi katiko di Palabuahan Udaro Suvarnabhumi inyo tadeksi jo pamantau suhu dan kudian dirawaik di rumah sakik. Ampek ari kudian hasia pamaresoannyo kalua dan positif.

Pado 22 Januari, kasus partamo pado warganegara Thailand dilaporkan dan marupokan kasus kaampek di Thailand. Pasien adolah padusi 73 taun nan baru pulang dari Wuhan dan dirawaik di Rumah Sakik Nakhon Pathom di Provinsi Nakhon Pathom. 

Pado 31 Januari ado tambahan limo kasus hinggo total kasus positif di Thailand mancapai 19 kasus. Kasus masih didominasi dek urang bakawarganagaraan Cino.

 Februari 
Pado 2 Februari, dotor-dotor dari Rumah Sakik Rajavithi, Bangkok, maumumkan baso inyo alah barasia maubek kasus barek covid-19 jo kombinasi ubek flu (oseltamivir) jo ubek HIV (lopinavir jo ritonavir). Hasianyo manunjuakan kondisinyo capek mambaiak dalam 48 jam sasudah diagiah ubek-ubek tasabuik. Namun, alun masih paralu panalitian labiah lanjuik soal kabarasilannyo pado kasus lainnyo.

Pado 4 Februari, pamarintah Thailand mangirim Thai AirAsia untuak maangkuik 138 warga nagaranyo nan sabalunnyo takuruang di Wuhan dek karantina wilayah. Di antaro nan diangkuik, ado anam urang nan paralu manjalani parawatan dek suhu tinggi. Salabiahnyo dikarantina di Markas Angkatan Lauik Sattahip salamo duo minggu. 

Pado 15 Februari, kasus 35 adolah kasus partamo takonfirmasi positif pado tanago medis. Pasien adolah padusi 35 taun nan bakarajo di rumah sakik swasta. Dari panalusuran epidemiologi, didapek baso inyo idnak mamakai masker jo alaik palinduang diri katiko manangani pasien.

 Maret 
Pado 1 Maret, untuak partamo kali dilaporkan kamatian pado kasus positif. Mandiang adolah laki-laki 35 taun nan mulonyo didiagnosis damam dengue di rumah sakik swasta pado akhia Januari. Pado 5 Februari, inyo dirujuak sasudah dipareso nan hasianyo positif. Kondisi lah mulai marancak dan dianggap alah cegak sapanuahnyo pado 16 Februari. Pado 29 Februari, inyo maningga dalam kondisi paru rusak dek virus sarato kagagalan banyak organ.jmpl|Pamantau suhu tubuah di salah satu mall di Bangkok|al=|kiri

Pado 22 Maret, Thailand malaporkan ado 188 kasus baru, kasus harian tatinggi sajak virus masuak ka Thailand. Pado 24 Maret, dilaporkan tigo kasus kamatian baru dan kasadonyo urang Thailand. 4 tanago medis dilaporkan tainfeksi pulo pado hari itu dek bakontak jo pasien nan manulak mancaritokan riwayaik pajalannyo.

 Upayo maambek panyebaran 
Sajak 3 Januari, Thailand alah mulai mambatasi pajalanan dari lua nagari. Dimulai dari limo palabuahan udaro internasional di Thailand, yaitu Suvarnabhumi, Mueang, Phuket, Chiang Mai, jo Krabi. Disusua Chiang Rai pado 24 Januari. Palabuahan-palabuahan udaro tasabuik malakukan panapisan (screening) panompang, khususnyo nan tibo dari Cino. Pado 18 Februari, panompang dari Japang jo Singapura dilakukan pulo panapisan ketat sarupo jo panompang dari Cino. Pado 21 Februari ditambah jo panompang dari Hong Kong, Makau, Korea Selatan, jo Taiwan. Pambatasan pajalanan lauik juo dibalakukan.
al=|kiri|jmpl|Panyanitasi tangan (hand sanitizer) di salah satu stasiun kareta di Bangkok untuak maambek panyebaran virus
Kementerian Kasihatan Masyarakaik Thailand pado 18 Februari sadang mangambangkan paralatan untuak bisa mandeteksi capek virus. Kudian dibuek pulo protokol pananganan covid-19. Pasien nan takanai pneumonia tapi indak jaeh panyababnyo sacaro otomatis dianggap kasus PDP (Pasien Dalam Pamantauan) covid-19, utamonyo di 8 provinsi nan acok disingggahi turis dari Cino (Bangkok, Chiang Mai, Chiang Rai, Chon Buri, Krabi, Phuket, Prachuap Khiri Khan, jo Samut Prakan).

Kementerian Kasihatan pun manatapkan daerah barisiko. Ado duo jinih, yaitu zona tainfeksi panyakik babahayo jo area nan batransmisi lokal. Zona tainfeksi panyakik babahayo ko antaronyo nagara-nagara jo kasus tinggi positif covid-19. Palancong dari nagara tasabuik musti manunjuakan surek bukti bebas covid-19, di antaronyo Cino, Korea Selatan, Italia, jo Iran. Untuak area nan batransmisi lokal adolah daerah-daerah dalam nagari Thailand. Sadoalah urang nan barasa dari tampek tasabuik musti maisolasi diri di rumah salamo 14 hari.

Pamarintah satampek pun mulai malakukan karantina wilayah sebagian, cando pamarintah Bangkok. Pamarintah Bangkok maumumkan untuak manutuik sagalo pusek bisnis sajak 22 Maret inggo 12 April 2020. Hanyo pasa swalayan, apotek, jo restoran nan manyadiokan layanan anta ka rumah sajo nan buliah bukak di mall.

 Dampak 
Dampak pandemi di Thailand cukuik marato ka sadoalah bidang. Di bidang ekonomi banyak parusahoan nan mulai mamotong gaji karyawannyo. Panyadio jaso panabangan cando Bangkok Airways bahkan mangurangi jumlah panabangan sarato rute tabang. 

Di bidang pandidikan, sikolah sarato universitas ditutuik. Pado 29 Februari, pameran buku nasional jo internasional pun turuik dibatalkan. panutupan iko dilakukan sampai bateh wakatu nan alun ditantukan.

Di bidang olahraga baragam alek jo patandiangan olahraga tingkek nasional jo internasional ditunda. Pado tayangan olahraga pun, patandiangan cando tinju hanyo buliah dilakukan tanpa panonton.

Di bidang pariwisata, tampek wisata jo tampek-tampek lain nan dapek maimpun banyak urang alah ditutuik sajak patangahan Maret. Banyak even pariwisata nan musti dibatalkan dek bapotensi manjadi tampek panyebaran virus.

 Rujuakan 

Thailand
Kategori:Thailand